CELEX: E2018P0004
Language: el
Date: 2018-11-09 00:00:00
Title: Προσφυγή που ασκήθηκε στις 9 Νοεμβρίου 2018 από την Εποπτεύουσα Αρχή της ΕΖΕΣ κατά της Ισλανδίας (Υπόθεση E-4/18)

10.1.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 9/7
            
         
      Προσφυγή που ασκήθηκε στις 9 Νοεμβρίου 2018 από την Εποπτεύουσα Αρχή της ΕΖΕΣ κατά της Ισλανδίας
      (Υπόθεση E-4/18)
      (2019/C 9/08)
      Στις 9 Νοεμβρίου 2018, η Εποπτεύουσα Αρχή της ΕΖΕΣ, εκπροσωπούμενη από τους Carsten Zatschler, Catherine Howdle και Ingibjörg Ólöf Vilhjálmsdóttir, υπό την ιδιότητά τους ως αντιπροσώπων της Εποπτεύουσας Αρχής της ΕΖΕΣ, 35 Rue Belliard, B-1040 Brussels, άσκησε προσφυγή κατά της Ισλανδίας ενώπιον του Δικαστηρίου της ΕΖΕΣ.
      Η Εποπτεύουσα Αρχή της ΕΖΕΣ ζητεί από το Δικαστήριο της ΕΖΕΣ:
      
                  1.
               
               
                  Να αναγνωρίσει ότι η Ισλανδία δεν θέσπισε τα αναγκαία μέτρα για να εντάξει την πράξη που αναφέρεται στα σημεία 7δ, 7στ και 7ι του παραρτήματος XIX της συμφωνίας για τον Ευρωπαϊκό Οικονομικό Χώρο [κανονισμός (ΕΕ) αριθ. 524/2013 του Ευρωπαϊκού Κοινοβουλίου και του Συμβουλίου, της 21ης Μαΐου 2013, για την ηλεκτρονική επίλυση καταναλωτικών διαφορών και για την τροποποίηση του κανονισμού (ΕΚ) αριθ. 2006/2004 και της οδηγίας 2009/22/ΕΚ (κανονισμός για την ΗΕΚΔ)], όπως προσαρμόστηκε από το πρωτόκολλο 1 της συμφωνίας για τον ΕΟΧ, στην εσωτερική έννομη τάξη της, όπως απαιτείται από το άρθρο 7 της συμφωνίας για τον ΕΟΧ.
               
            
                  2.
               
               
                  Να διατάξει την Ισλανδία να καταβάλει τα δικαστικά έξοδα.
               
            
         Νομικά και πραγματικά περιστατικά και νομική θεμελίωση:
      
      
                  —
               
               
                  Η προσφυγή αφορά τη μη συμμόρφωση της Ισλανδίας, το αργότερο έως τις 23 Απριλίου 2018, με αιτιολογημένη γνώμη που εξέδωσε η Εποπτεύουσα Αρχή της ΕΖΕΣ στις 21 Φεβρουαρίου 2018, σχετικά με τη μη εφαρμογή από το εν λόγω κράτος στην εσωτερική έννομη τάξη του, του κανονισμού (ΕΕ) 524/2013 του Ευρωπαϊκού Κοινοβουλίου και του Συμβουλίου, της 21ης Μαΐου 2013, για την ηλεκτρονική επίλυση καταναλωτικών διαφορών και για την τροποποίηση του κανονισμού (ΕΚ) αριθ. 2006/2004 και της οδηγίας 2009/22/ΕΚ (κανονισμός για την ΗΕΚΔ), όπως αναφέρεται στα σημεία 7δ, 7στ και 7ι του παραρτήματος XIX της συμφωνίας για τον Ευρωπαϊκό Οικονομικό Χώρο και όπως προσαρμόστηκε στην εν λόγω συμφωνία με το πρωτόκολλο 1 αυτής («η πράξη»).
               
            
                  —
               
               
                  Η Εποπτεύουσα Αρχή της ΕΖΕΣ υποστηρίζει ότι η Ισλανδία παρέβη τις υποχρεώσεις που υπέχει βάσει του άρθρου 7 της συμφωνίας για τον ΕΟΧ, δεδομένου ότι δεν θέσπισε, εντός της ταχθείσας προθεσμίας, τα μέτρα που είναι αναγκαία για την εφαρμογή της πράξης.